Mini (marka automobila)
Mini je britanski proizvođač malih automobila, koji se nalazi u sastavu BMW-a od 1994. godine.

Istorija 

Originalni Mini je bio ikona britanskih malih automobila proizvođača British Motor Corporation i njegovih naslednika. Originalni Mini se proizvodio od 1959. do 2000. godine. Prvi put na tržištu se pojavio 1959. godine, a samostalna marka automobila postaje 1969. godine. Na početku je nosio nazive Ostin seven (Austin Seven) ili Moris mini-minor (Morris Mini-Minor), asocirajući na dve marke kompanije Britiš motor korporejšn. U raznim varijantama zvao se i kantrimen (countryman), mouk (moke), 1275GT, klabmen (clubman) i kuper (cooper), mini sa poboljšanim performansama.

Mini je imao nekoliko vlasnika. Prvobitno ga je proizvodila British Motor Corporation, koja je 1966. godine postala deo British Motor Holdings. British Motor Holdings se spaja sa Leyland Motors 1968. i formira se British Leyland. Osamdesetih godina 20. veka British Leyland doživljava bankrot, a Rover grupa koja je od 1988. godine deo British Aerospace (BAe), preuzima Mini. 1994. godine Rover grupu od BAe preuzima BMW. Godine 2000, Rover grupa se usled finansijske krize raspala, a BMW zadržava brend Mini u svom vlasništvu.

Mini je učestvovao na reli trkama u Monte Karlu sa modelom Mini Cooper S, osvojivši prvo mesto 1964, 1965. i 1967. godine.

Trenutno Mini proizvodi modele hač (kao naslednik originalnog Minija), klabmen (karavan), kantrimen (krosover) i pejsmen (mini krosover sa troja vrata). Hač i klabmen se proizvode u Oksfordu u Engleskoj, a kantrimen i pejsmen u pogonu Magna Steyr u Austriji. Modele koje je proizvodio su Mini (1959–2000), Mini Moke (1964–1993), Mini E (2009–2010), Mini Coupé and Roadster (2010–2015).

Galerija

Reference

Spoljašnje veze 

 Mini: a brief history
 Istorijat marke Mini

Nastanci 1969.
Britanski proizvođači automobila‎
BMW